***SAJTÓKÖZLEMÉNY***

**MŰVÉSZEKET ÉS MÉRNÖKÖKET HÍV EGYÜTTMŰKÖDÉSRE A BME**

**Budapest, 2022. március 2. – Kutatási témákhoz kapcsolódó művészeti projekteket támogat a Műegyetem és a Pro Progressio Alapítvány új pályázati programja.** **Magyarországon elsőként a Budapesti Műszaki és Gazdaságtudományi Egyetemen (BME) lesz elérhető a művészek, alkotóművészek, illetve a műszaki, mérnöki és természettudományos kutatók újszerű együttműködési formája.**

A BME és a [***Pro Progressio Alapítvány***](https://proprogressio.hu/) a műegyetemi kutatási programokhoz csatlakozó művészek, alkotók pályázatait várja új, formabontó [***Művészeti Rezidenciaprogramjára***](https://rezidensmuvesz.bme.hu/).

A fennállásának 240. évfordulóját ünneplő Műegyetem jubileumi programsorozatához kapcsoló kezdeményezés két tetszőleges művészeti terület alkotói és a műegyetemi kutatók közötti szinergiákat hivatott életre hívni. A pályázati támogatást elnyerők a program keretében az egyetem valamely tanszékével, laborjával vagy kutatócsoportjával működnek együtt. Az alkotók a BME tudományos műhelyeiben folyó munkát alaposan megismerve, saját eszközeikkel vesznek részt a szakmai szempontok lefordításában, a nagyközönséggel folytatott hatékony párbeszéd megteremtésében, amellyel egyben új műalkotást is létrehoznak. A 10 hónapos időszakot az együttműködés során készült munkák bemutatása zárja. A program részeként a kiválasztott művészek az alkotói folyamatukhoz kapcsolódóan az érdeklődő kutatóknak és hallgatóknak workshopokat tartanak, amelyek során bevezetik őket a művészeti kreativitás működésébe, és megismertetik velük a tudományos-technikai fejlesztések művészi reflexiójának szempontjait.

A Művészeti Rezidenciaprogram keretében kiválasztott nyertes alkotók 10 hónapon keresztül havi nettó 150 000 forint támogatásban részesülnek.

[***A részletes pályázati kiírás a felhívás weboldalán olvasható***](https://rezidensmuvesz.bme.hu/palyazati-kiiras/).

A benyújtott pályázatok az alábbi 6 témakörhöz kapcsolódhatnak:

1. bepillantás az építőanyagok belső világába innovatív képfeldolgozási módszerekkel;

2. mozgás és művészet, azaz a mozgáslaboratóriumi mérések elemzése;

3. áramlások szépsége: a flow élmény, azaz az áramlástani elemzések alkalmazása;

4. műszaki színtan, azaz színek megjelenítése a képalkotó eszközökön és a színtévesztés diagnosztikája;

5. a biomechanika, avagy határterület a mérnöki és orvosi tudományok között, a természet ihlette mérnöki szerkezetek;

6. az anyagtani és anyagszerkezeti kutatások.

A művészek munkáját a BME kutatói mentorként segítik. A megpályázható témák további részletes ismertetése és a résztvevőket támogató mentorkutatók a program [***honlapján***](https://rezidensmuvesz.bme.hu/temak-leirasa) ismerhetők meg.

A felhívásra benyújtott pályázatokat a leendő mentorok előzetesen véleményezik, majd meglátásaik figyelembevételével a két nyertest a szakmai zsűri választja ki. A zsűri elnöke [***Kicsiny Balázs***](http://www.mke.hu/node/29262)  képzőművész, a Magyar Képzőművészeti Egyetem egyetemi tanára.

**A pályázatok benyújtásának határideje: 2022. március 25.**

 További információk a [***pályázat honlapján olvashatók***](http://rezidensmuvesz.bme.hu/).

A Művészeti Rezidenciaprogram a Pallas Athéné Domus Meriti Alapítvány (PADME) támogatásával valósul meg. A fennállásának [***25. évfordulóját 2021-ben ünneplő Pro Progressio Alapítvány***](http://www.bme.hu/hirek/20211112/Az_oktatas_a_kutatas_a_fejlesztes_az_innovacio_kez_a_kezben_jar_a_Muegyetemen)  a Budapesti Műszaki és Gazdaságtudományi Egyetem közhasznú  alapítványaként többek között  tehetséggondozással, az egyetemi hagyományok ápolásával és az innovációs tevékenység támogatásával foglalkozik.

**További információ:**

Budapesti Műszaki és Gazdaságtudományi Egyetem   
Tel.: +36-1-463-2250; +36-30-458-7240   
E-mail: kommunikacio@bme.hu